jimi le roux | suurlemoene en sermoene | Bladsy 2
Mag die pad voor jou gelyk raak,
mag die wind van agter waai,
mag die son op jou gesig wees,
en milde reën jou veld besaai –
en tot ons weer ontmoet,
mag God jou in die palm van sy hand bewaar.
My weergawe van die Irish Blessing. Wou nie te veel afwyk van die oorspronklike nie en ook sy ritme behou. Nogtans is dit moeilik – ek soek eintlik beter rymwoorde. En om met die son op ons gesig te reis is dalk iets anders as wat die Iere in gedagte gehad het! Iemand kan sekerlik hierop verbeter!
(ek sal weer skryf, maar is dag en nag besig met ‘n manuskrip – ek kla nie!)
Opstanding-refleksie by die dam
Paasfees, 16 April 2017
Maar wat beteken dit, o Heer? Wat is “op-stan-ding”?
Opstanding is mos ‘n opstand-ding teen die dood.
Opstanding is lewe in die dood en deur die dood –
dis lewe téén die dood in! Dis om teen die wat-ook-al
te staan en hierdie fris en koel suidoosterwind so
diep as moontlik in te asem (God se asem haal) en
hierdie piepklein blommetjies om my raak te sien, te
bestudeer (ja sowaar, en dit in hierdie droogte) en
te besef dat hierdie dam nog net so laag-laag lê as
wat dit laasmaand was, dit het dus nie nóg gesak nie en
die reën is soveel nader, so daar’s genade wat
genoeg is vir ‘n doring-in-die-vlees bestaan en
daar is hoop dat dit sal reën, herstel, genees; hoop
vir ommekeer, vir seën. Dit kan werklikwaar gebeur!
Opstanding is in my kop as ek met wargedagtes
na my Vader gaan (van die vark se peule na die fees
was één besluit gewees toe die seun dít sien vir
wat dit is: dat hy ‘n kind is van die Vader) en ek besef
so lief het God sy Seun gehad dat Hy die lewe gee
vir Hom selfs in die dood, sodat elke een wat eweneens
(ek’s mos ook ‘n kind) na Hom wil gaan, kan kom
en oorvloed vind en geen vorm van die dood sal vrees.
O Gees wat kragtig is, laat my, opstandeling, bely:
dié dam SAL vol loop, dié lewe SAL oorvloedig wees,
in geloof is dit reeds fees: dis tyd vir die oorwinning,
want dís die opstanding!
aan die Vaste deelneem
is dit moeilik
(en van koffie vas die moeilikste!)
en lánk maar
daar is wel een seën
jy sal jou mislukking sien
jou nie-opdaag-in-jou hart
jy’t gedog gewou dog nie gebid gegee
maar toegeplak met pleisters
van klein-klein kruisigings
jou sonde-aard nog nét so baar
en jy sal weet waarom
dáár moes hang
en wat genade werklik is
Nog vrae, Here
As ‘n man u Naam bely en hy
versigtig leef, en dit en dat vermy
wat U nie sal behaag nie
(rook, drink, dobbel, vloek)
en tyd maak om te bid
en in u Woord U soek –
en as ‘n ander man sê hy glo ook,
maar harder leef en vloek
en hom minder steur aan reëls
en sê “God alleen kan oordeel,
los dit tussen Hom en my”
en ek by hom meer liefde kry
vir ander mense: is
SY God nie groter,
SY geloof nie regter, égter nie?
Die verkeerde een wat lief het,
is regter as die een wat reg het,
maar glad nie God se liefde wys.
Dit los my nog met baie vrae…
Ek prys U vir u goedheid, Here, wat rigting gee in ‘n ambivalente wêreld.
Ek prys U vir u genade, Here, wat wys dat die reg nie net wit en swart is nie.
Ek prys U vir u liefde, Here, wat betekenis gee aan ‘n andersins betekenislose wêreld.
Maak my goed, Here, gee my genade, laat my liefhê – soos U.
Laat my gebed nie oor my gerief of gemak gaan nie, Here, maar oor wat U met my kan doen. Wat is u wil vir my in hierdie tyd – hoe moet ek lewe? Ek weet: met goedheid, genade en liefde! Kom Heilige Gees, en verander my – IN my omstandighede – en maak my soos U sou wees in hierdie omstandighede. Ek bid dat hierdie gebed U sal eer.
Ek kan egter nie stilbly oor die feit (en U het dit reeds in my hart gelees) dat ek hoop dat die omstandighede ook sal verander nie, Here! Ja, dit is deel van my gebed, want ek is ‘n mens wat voor God buig.
Gee my dus vandag wat ek vandag benodig, Here. U ken dit soveel beter as ek – en U ken my begeertes ook!
Aan U kom toe lof, eer en heerlikheid, majesteit en krag – tot in ewigheid!
3849 Nie bewyse nie, geloof
Ons huidige "vlagskip-kursus" is IN PRAKTYK, wat gaan oor die Christen se alledaagse lewe. Hoe eet 'n Christen, hoe bestuur hy, hoe vergader hy - hoe "baklei" hy met sy vrou? O ja, die Bybel het baie hieroor te sê! Genoeg teorie - kom ons raak nou prakties! Vir volle inligting kliek hier. En sonder geloof is dit onmoontlik om God te […]